section_heading: Izbor za papu
paragraph_text: Nakon dugogodišnjeg pontifikata, preko dvadeset godina, 29. srpnja 1644. godine umro je Urban VIII. Konklava je potrajala trideset i sedam dana. Kardinali su se podijelili u nekoliko frakcija; austrijsko-španjolsku, francusku i onu predvođenu kardinalima Barberinijima. Kada je bilo očito da njihov kandidat neće proći, kardinal Francesco Barberini (1597. – 1679.) uvjerio svoga strica kardinala Antonia Barberinija (1569. – 1646.) da podrže izbor Pamphilja za papu. Ta dva kardinala, nećak i brat pokojnog pape Urbana VIII., tada nisu mogli znati da će ih ta odluka skupo koštati. I tako je 15. rujna 1644. godine s četrdeset i pet glasova od prisutnih pedeset i četiri kardinala Giovanni Battista Pamphilj izabran za papu. Odabrao si je ime Inocent X. u čast svome rođaku Inocentu VIII., čijom su zaslugom Pamphilji došli u Rim i integrirali se u najviše rimske krugove. Nakon što je izabran novi papa, s nekoliko dana zakašnjenja, u Rim je stigao kardinal Jules Raymond Mazarin (1602. – 1661.) kako bi uložio francuski veto na izbor Pamphilja. Ali, bilo je prekasno.